ORDE do 28 de abril de 2008 sobre a aprobación definitiva da modificación puntual do Plan Xeral de Ordenación Municipal do Concello da Coruña, área de planeamento específico Parque da Agra.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/05/2008

O Concello da Coruña remite a modificación puntual referida para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro, e pola Lei 6/2007, do 11 de maio, de medidas urxentes en materia de ordenación do territorio e do litoral de Galicia (en diante LOUG).
I Antecedentes.
I.1. O Plan Xeral de Ordenación Municipal (PXOM) do Concello da Coruña foi aprobado definitivamente o 19-10-1998, ao abeiro da Lei 1/1997, do 24 de marzo, do solo de Galicia.
I.2. O proxecto non foi sometido a informe desta consellería previo á súa aprobación inicial (artigo 85.1º da LOUG) por considerar o concello que non afecta a clasificación do solo, a sistemas xerais nin supón incremento de intensidade de uso.
I.3.	O concello aprobou inicialmente o proxecto o 3-4-2006, e o someteu a información pública polo prazo dun mes (DOG do 12-4-2006 e La Opinión e La Voz de Galicia do 10-4-2006).
I.4. No expediente consta informe da Dirección Xeral de Patrimonio Cultural do 16-5-2006, favorable. Así mesmo, o concello solicitou o informe da Dirección Xeral de Desenvolvemento Sostible da Consellería de Medio Ambiente e Desenvolvemento Sostible o 6-4-2006, ao abeiro do artigo 85.3º da LOUG, sen que conste a súa emisión.
I.5. No expediente figuran informes técnicos e xurídicos previos á aprobación provisional, que se produciu o 5-6-2006.
I.6. O concello solicita a aprobación definitiva mediante oficio número 231 do 15-6-2006 (entrada no rexistro da Consellería de Política Territorial, Obras Públicas e Transportes o 15-6-2006), co que se acompañaba expediente administrativo, documento do ámbito de suspensión de licenzas, un exemplar do proxecto coa dilixencia de aprobación inicial e tres exemplares coa dilixencia de aprobación provisional.
I.7. Examinada a integridade documental e a tramitación do expediente, o Servizo de Urbanismo e Inspección Territorial da Coruña requiriu mediante escritos do 30-6-2006 e do 20-7-2006 que se completase a documentación do expediente. O concello remitiu documentación que tivo entrada nesta consellería o 4-8-2006.
I.8. Por afectar zonas verdes cualificadas polo planeamento vixente, a Comisión Superior de Urbanismo de Galicia emitiu informe favorable sobre a modificación, para os efectos do artigo 94.4º da LOUG, en sesión do 4-10-2006.
II Análise do expediente e informe.
II.1. Logo de analizar a documentación remitida polo concello, e á vista do informe técnico elaborado no Servizo Provincial de Urbanismo e Inspección Territorial, fanse as seguintes consideracións para os efectos da aprobación definitiva do expediente de referencia:
1. Descrición da modificación:
O proxecto, formulado polo concello, ten por obxecto a reordenación dun ámbito de solo urbano que comprende os actuais polígonos en solo urbano non consolidado Observatorio meteorolóxico I (POL-E6.01), Observatorio meteorolóxico II (POL-E6.02) e Observatorio meteorolóxico III (POL-F6.01), e unha parcela de solo urbano consolidado con fronte á rúa Gregorio Hernández, cualificada no PXOM como equipamento privado (parte da antiga parcela das Adoratrices). Sobre o ámbito resultante, uns 31.814,45 m2 segundo o proxecto, establécese unha nova ordenación co obxectivo de aumentar substancialmente os espazos libres públicos da zona.
O PXOM vixente formula unha ordenación en rueiros con patio seguindo en prolongación a rede viaria existente, coa previsión dunha pequena praza pública e un rueiro completo destinado a equipamento administrativo público.
A proposta consiste na unificación dos tres polígonos Observatorio I, II e III e a parcela de solo urbano consolidado nunha área de planeamento específico denominada APE.F6.01 Parque da Agra, que constitue unha área de repartición de solo urbano non consolidado (ARE F6.01), cunha edificabilidade total de 1,5 m2/m2.
A superficie edificable distribúese nunha serie de zonas co criterio xeral de pechar os rueiros existentes e tapar medianeiras, deixando maiores espazos libres públicos e eliminando vías de fortes pendentes previstas na ordenación vixente. As alturas previstas son, en xeral, semellantes ás do solo urbano consolidado colindante.
2. Motivación da modificación:
A proposta ten por obxecto a reordenación dun ámbito da cidade desde unha nova concepción global urbanística co fin de obter maiores espazos libres públicos e unha disposición dos volumes edificables máis adecuada ao contorno, o que vén xustificado detalladamente no proxecto aprobado provisionalmente, polo que encaixa dentro das razóns de interese público que deben motivar toda modificación de conformidade co artigo 94.1º da LOUG.
3. Límites de sustentabilidade (artigo 46 da LOUG):
Aínda que se incrementa a superficie edificable susceptible de uso residencial ao eliminarse o límite establecido no artigo 11.1º b) da Lei 1/1997, a superficie edificable total minórase nuns 4.167 m2 (de 43.854 m2 a 39.686 m2) cumprindo o límite establecido no artigo 46 da LOUG.
O punto 3.6 do proxecto (normativa de aplicación) remite, no non previsto na modificación, ás normas xerais do plan xeral. Toda vez que a modificación non regula os criterios de cómputo de edificabilidade e que os recollidos no plan xeral non se axustan ao artigo 46.6º a da LOUG, debe recollerse expresamente a aplicación dos criterios deste precepto da lei.
4. Cumprimento dos estándares exixidos polo artigo 47.2º da LOUG:
A proposta prevé un total de 14.283,88 m2 cualificados como espazos libres ou zonas verdes públicas, que superan a reserva mínima establecida no artigo 47.2º a) da LOUG, e un total de 3.979,86 m2 cualificados como equipamentos de titularidade pública, que cumpren a exixencia do artigo 47.2º b) da LOUG; aínda que se produce unha diminución na superficie de equipamentos públicos, o conxunto de superficie destinada a espazos libres e equipamentos públicos increméntase en 11.673 m2.
Respecto das prazas de aparcadoiro, no punto 3.5 do proxecto exprésase que a reserva será de como mínimo 787 prazas. Este punto remítese á obriga, contida no PXOM, de reservar unha praza de aparcadoiro por cada vivenda de titularidade privada; así mesmo, expresa que se realizarán 197 prazas públicas. Aínda que o citado punto 3.5 tén un carácter fundamentalmente descritivo e xustificativo, pois o contido normativo conténse no punto 3.6 e no anexo 3 do proxecto, debe interpretarse que as citadas reservas de prazas de aparcadoiro teñen carácter obrigatorio.
5. Outras cuestións:
a) A remisión que se fai no parágrafo c) do apartado 4 da normativa (contida no punto 3.6 do texto do proxecto), referente a que o proxecto de urbanización concretará as rasantes da rede viaria, non ten encaixe legal posto que excede das funcións dos citados proxectos (que só poden efectuar as adaptacións exixidas pola execución material das obras, sen modificar as previsións do planeamento que desenvolven, artigo 110.2º da LOUG). En consecuencia tal determinación debe ser suprimida.
b) De modo semellante, a concreción volumétrica do bloque T non pode resolverse no proxecto de urbanización, debendo exixirse para tal finalidade un estudo de detalle, coa función á que fai referencia o artigo 73.1º da LOUG, polo que debe corrixirse oportunamente a parte normativa do proxecto.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III Resolución:
Visto canto antecede,
RESOLVO:
1º De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do Plan Xeral de Ordenación Municipal do Concello da Coruña na Área de planeamento específico APE.F6.01-Parque do Agra, coas seguintes especificacións:
1. A materialización da edificabilidade prevista no ámbito APE.F6.01 Parque da Agra deberá axustarse aos criterios de cómputo que establece o artigo 46.6º a) da LOUG.
2. As previsións a respecto das reservas de prazas de aparcadoiro de vehículos recollidas no punto 3.5 do proxecto de modificación terán carácter obrigatorio.
3. No parágrafo c) do punto 4 da normativa (contida no punto 3.6º do texto do proxecto) suprímese a referencia a que os proxectos de urbanización poderán concretar as rasantes da rede viaria.
4. A concreción volumétrica do denominado bloque T precisará da formulación e aprobación dun estudo de detalle, de conformidade co artigo 73.1º da LOUG.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º Notifíquese esta orde ao concello e publíquese no Diario Oficial de Galicia.
Santiago de Compostela, 28 de abril de 2008.
María José Caride Estévez
Conselleira de Política Territorial, Obras Públicas
e Transportes